VSM sklep I Cp 1597/2013
Datum: 2014-02-10T01:00:00.000+01:00
ecli: ECLI:SI:VSMB:2014:I.CP.1597.2013
sodisce: Višje sodišče v Mariboru
oddelek: Civilni oddelek
institut: sodna taksa za pritožbo - pritožba se šteje za umaknjeno
jedro: Po določbi 105.a člena ZPP mora biti ob vložitvi pritožbe plačana sodna taksa. V kolikor ta ni plačana ob vložitvi pritožbe pa mora biti plačana najkasneje v roku, ki ga določi sodišče v nalogu za plačilo sodne takse.
zveza: ZPP člen 105.a, 105.a/3.

## Jedro

Po določbi 105.a člena ZPP mora biti ob vložitvi pritožbe plačana sodna taksa. V kolikor ta ni plačana ob vložitvi pritožbe pa mora biti plačana najkasneje v roku, ki ga določi sodišče v nalogu za plačilo sodne takse.

## Izrek

Pritožba se zavrne in potrdi sklep sodišča prve stopnje.

## Obrazložitev

1. Z uvodoma navedenim sklepom je prvostopno sodišče zaradi neplačila sodne takse za pritožbo odločilo, da se pritožba z dne 24. 10. 2013 zoper sodbo Okrajnega sodišča v Slovenj Gradcu P 33/2011 z dne 5. 9. 2013, šteje za umaknjeno. Odločitev je prvostopno sodišče sprejelo na podlagi tretjega odstavka 105.a člena Zakona o pravdnem postopku (v nadaljevanju ZPP).

2. Prvostopni sklep s pritožbo izpodbija tožeča stranka. V nepregledni pritožbi, katero naslavlja na več institucij pritožbenega razloga ne navaja. Pritožnik v razlogih pritožbe negoduje nad zaključkom kazenskega postopka zoper toženca ter smiselno predlaga razveljavitev izpodbijanega sklepa. Pritožbenih stroškov ne priglaša. 3. Pritožba ni utemeljena.

4. Po določbi 105.a člena ZPP mora biti ob vložitvi pritožbe plačana sodna taksa. V kolikor ta ni plačana ob vložitvi pritožbe pa mora biti plačana najkasneje v roku, ki ga določi sodišče v nalogu za plačilo sodne takse. V nalogu sodišče stranko opozori na posledice neplačila sodne takse. Če v roku sodna taksa ni plačana in niso podani pogoji za oprostitev, odlog ali obročno plačilo sodnih taks, se šteje, da je vloga (pritožba) umaknjena.

5. Prvostopno sodišče je s sodbo P 33/2013 z dne 5. 9. 2013 zavrnilo zahtevek tožnika na plačilo 5.000,00 EUR odškodnine za premoženjsko škodo, katero bi mu naj na njegovem vozilu povzročil toženec. Zoper prvostopno sodbo je tožnik dne 24. 10. 2013 vložil pritožbo. Ob vložitvi pritožbe ni plačal sodne takse za pritožbo in zato ga je prvostopno sodišče s plačilnim nalogom za plačilo sodne takse pozvalo k plačilu takse za pritožbo v znesku 255,00 EUR v roku 15 dni od prejema plačilnega naloga. V plačilnem nalogu je prvostopno sodišče tožnika tudi opozorilo, da v kolikor sodna taksa ne bo plačana v določenem roku oziroma če v tem roku ne bo zaprosil za oprostitev, odlog ali njeno obročno plačilo, se bo v skladu s tretjim odstavkom 105.a člena ZPP štelo, da je pritožba umaknjena. Tožnik je navedeni plačilni nalog prejel 4. 11. 2013 in v roku 15 dni od prejema tega plačilnega naloga (pa tudi ne kasneje) takse za pritožbo ni plačal in tudi ni vložil nobene vloge za oprostitev, odlog ali obročno plačilo sodne takse za pritožbo. Na podlagi takšnega postopanja tožnika je prvostopno sodišče pravilno v skladu s tretjim odstavkom 105.a člena ZPP štelo, da je zaradi neplačila sodne takse, pritožba umaknjena. Navedene odločitve prvostopnega sodišča zgoraj navedena pritožbena izvajanja ne morejo v ničemer spremeniti in zato je pritožbeno sodišče o pritožbi odločilo, kot je razvidno iz izreka tega sklepa.

6. Odločitev pritožbenega sodišča temelji na 2. točki 365. člena ZPP.

7. Pritožbeni stroški niso bili priglašeni.